Kui varem on pea alati Kasuliku ostukorvides odavaimaks osutunud Grossi toidukauplused, siis seekord platseerus jaekett teiseks.
Kõige odavam pood oli maikuus Prisma, kust saab ostukorvi kätte 60 euroga. Kalleim pood on Coop, kus terve ostukorv on Prismast ligi 10 eurot kallim
Prisma saladus paistab olevat odavates puuviljades ning väärt soodushindades, sest näiteks Paulig kohvi ostes säästab ühe toote pealt tervelt euro.
Alkoholi hinnad on endiselt kõrged, odavaim õlu on Grossi poes, kus maksab pool liitrit Saku Originaali ja A. Le Coq Premiumit koos pandiga 1,28 eurot. Selveris on õlu 1 sent kallim. Ülejäänud poed müüvad Saku Originaali ja A. Le Coq Premiumit ligi pooleteise euroga.
Seekordses ostukorvis on aga kuue poeketi peale ainult neli kliendikaardi hinnasoodustust ja need olid Coopis ja Rimis. Näiteks Rimis säästaks sellekuiselt ostukorvilt 22 senti.
Üleüldiselt on aga ostukorvi hinnad võrreldes aprilliga stabiilsed ning suurt hinnatõusu- ega langust ei saa täheldada. Ainult Prisma üllatas viieeurose hinnalangusega.
Vaata hindu lähemalt graafikust.